ช้ำกันระนาว “เสี่ยวิชัย” เทนเดอร์ AAV ที่ 4.20 บ. ต่ำกว่ากระดาน 30%
ช้ำกันระนาว “เสี่ยวิชัย” เทนเดอร์ AAV ที่ 4.20 บ. ต่ำกว่ากระดาน 30% คาดยื่นเทนเดอร์ 23 มิ.ย.นี้ 
14 มิ.ย. 2559

บริษัทเอเชีย เอวิเอชั่น จำกัด (มหาชน) หรือ AAV ระบุว่า บริษัทได้รับแบบประกาศเจตนาในการเข้าถือหุ้นเพื่อครอบงำกิจการ จากนายวิชัย ศรีวัฒนประภา ซึ่งจะทำคำเสนอซื้อหุ้น AAV ส่วนที่เหลือจำนวน 60.17% คาดจะเสนอซื้อที่ราคาหุ้นละ 4.20 บาท คิดเป็นมูลค่าราว 1.23 หมื่นล้านบาท ซึ่งราคาดังกล่าวเป็นราคาที่ต่ำกว่ากระดานซื้อขาย 30% (ล่าสุด ปิดตลาดวันที่ 13 มิ.ย.59 อยู่ที่ 6.00 บาท)
หลังจากเมื่อวานนี้ (13 มิ.ย.) กลุ่มนายวิชัย ได้เข้าซื้อหุ้น AAV จำนวน 39% จากกลุ่มนายธรรศพลฐ์ แบเลเว็ลด์ ประธานเจ้าหน้าที่บริหาร ของ AAV เมื่อรวมกับหุ้น AAV บางส่วนที่ถือหุ้นก่อนหน้านี้ ส่งผลให้กลุ่มนายวิชัยมีหุ้น AAV ก่อนทำคำเสนอซื้อหุ้นครั้งนี้เป็นจำนวน 39.83%
โดยนายวิชัย คาดว่าจะสามารถยื่นคำเสนอซื้อหุ้น AAV อย่างเป็นทางการในวันที่ 23 มิ.ย.59 โดยมีธนาคารไทยพาณิชย์ (SCB) เป็นผู้จัดเตรียมคำเสนอซื้อ
สำหรับเมื่อวานนี้ (13 มิ.ย.) AAV ได้แจ้งการโอนหุ้น AAV ของครอบครัวแบเลเว็ลด์ ซึ่งเป็นกลุ่มผู้ถือหุ้นรายใหญ่ของบริษัท จำนวน 39% ให้กับกลุ่มนายวิชัย ศรีวัฒนประภา ประธานกรมการ กลุ่มบริษัทคิงเพาเวอร์ ส่งผลให้กลุ่มแบเลเว็ลด์ คงเหลือถือหุ้นใน AAV ภายใต้ชื่อของนายธรรศพลฐ์ เพียง 5%